  Туспуктэм: Анжелика Тихонова Анжелика Тихонова корреспондент Удмуртиын нырысьсэ ӟуч кылын «Удмуртская литература» кык томъем дышетон пособие поттӥзы. Со сярысь ивортодэтъя «Удмуртия» агентстволэн корреспондентэзлы «Удмуртия» книгапоттоннилэн кивалтӥсез Юрий Кузнецов вераз. Книгаез дасян бордын Людмила Бусыгина, Андрей Клементьев но Надежда Ямаева ужазы. « Та кылдытэмын бадӟым классъёсын дышетскисьёслы, педколледжъёсысь студентъёслы но филфакысь студентъёслы, малы ке шуоно татчы пырем текстъёсты библиотекаосысь али шедьтыны, жаляса вераны кулэ, секытгес. Татчы пыремын удмурт литературалэн кылдэмез дырысен туннэ нуналозь тужгес яркытэсь пӧлысь яркыт кизилиос. Книга быдэсак ӟуч кылын. Со зэмзэ но учебник поттонлэн историяз нырысьсэ таӵе хрестоматия » Юрий Кузнецов, «Удмуртия» книгапоттоннилэн кивалтӥсез Книгае удмурт литератураез мытэм авторъёслэн Михаил Худяковлэн, Иван Михеевлэн, Григорий Верещагинлэн, Трофим Борисовлэн, Кузебай Гердлэн, Ашальчи Окилэн, Кедра Митрейлэн, туала гожъяськисьёслэн Сергей Матвеевлэн, Эрик Батуевлэн, Лидия Нянькиналэн, Вячеслав Ар-Сергилэн, Татьяна Черновалэн но трос мукетъёсызлэн ужъёссы пыризы. « Та хрестоматия потӥз шуыса, ми туж шумпотӥськом, малы ке шуоно Удмуртиын улӥсь ӟуч студентъёсты но, ӟуч кылын вераськисьёсты но одно ик, тужгес но адямиосты, кудъёсыз школаын ужалозы, пыр-поч тодматоно удмурт литератураен. Соос котькуд дышетскисен вераськыны мед быгатозы удмурт литературалэн азинскемез сярысь но, аспӧртэмлыкез сярысь но » Юрий Кузнецов, «Удмуртия» книгапоттоннилэн кивалтӥсез Юрий Кузнецовлэн кылъёсызъя, книгаын котькуд авторлэн пичияк биографиез сётэмын. Нош бадӟым люкетэз соослэн вакчиятэм ужъёссылы сӥземын. Со сяна, авторен но ужъёсыныз мургес тодматскыны мылкыд карисьёс понна литератураен лыдмет но ӵектэмын. Нош ужзэс капчиятон понна, куд-ог статьяосты меӵак усьтыны QR-кодъёс но суредамын. Книгаез Удмуртиысь дышетонъя но тодосъя министерстволэн куремезъя поттӥзы. Котькуд томезлэн тиражез 2 сюрс 300 экземпляр луиз. Соосты элькунысь школаосы, шор ёзо но вылӥ дышетсконниосы дунтэк вӧлмытозы. Нош мылкыд карисьёс книгапоттонние вазиськыса басьтыны быгатозы. Пусъём, «Удмуртская литература» книгаез сяна, издательствоын дышетонъя эшшо куинь книга поттӥзы. Со 10-11 классъёслы «Удмурт кыл» методикая пособие, 10-11 классъёслы ик «Вордскем (удмурт) кыл предметъя дышетскон ужъемышъёсты дунъян сӧзнэт» дышетонъя но методикая пособие (авторъёсыз Юлия Байтерякова но Надежда Боталова) но «Родительская педагогика в развитии речевой деятельности ребёнка» тодосъя но методикая пособие (авторез Зоя Суворова). Тодэ вайытом, «Удмуртия» издательстволэн книгаез Россиысь 50 устоосыз книгаос пӧлы пыриз. Тегъёс: Удмуртия Ижкар книгаос книгапоттонни Дышетон  